
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 03.09.2026, ora 08.00 – 04.09.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 04.09.2026, ora 07.00
RÂURI

Debitele au fost relativ staționare, exceptând cursul mijlociu și inferior al Someșului, unde au fost în scădere și cursurile inferioare ale Ialomiței și Prahovei, unde au fost în ușoară creștere datorită propagării.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinul superior și mijlociu al Ialomiței și pe unii afluenți ai Argeșului superior și mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Timiș, Bârzava, Moravița, Caraș, Nera, Cerna, Jiu, Suceava, Trotuș, Putna, Bârlad, pe cursul superior și mijlociu al Prutului și pe unii afluenți ai acestuia, bazinul mijlociu al Mureșului, pe unii afluenți din bazinele Oltului, Argeșului și pe râurile din Dobrogea.

În interval au fost emise două ATENȚIONĂRI HIDROLOGICE pentru fenomene imediate.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staționare, exceptând cursurile inferioare al Someșului și Mureșului, unde vor fi în scădere.

Sunt posibile creșteri izolate de niveluri și debite pe unele râuri mici din zonele de deal și munte, ca urmare a precipitațiilor, sub formă de aversă, prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
Debitul la intrarea în țară (secțiunea Baziaș) în intervalul 03 – 04.09.2026 a fost în scădere, având valoarea de 1450 m3/s, sub media multianuală a lunii septembrie (3800m3/s). 

În aval de Porţile de Fier, debitele au fost în scădere pe sectorul pe sectorul Gruia – Tr. Măgurele, relativ staționare pe sectoarele Zimnicea – Oltenița și Isaccea - Tulcea și în creștere pe sectorul Călărași – Galați.

Debitul la intrarea în țară (secțiunea Baziaș) va fi staționar (1450 m3/s).

În aval de Porțile de Fier debitele vor fi în relativ staționare pe sectorul Gruia – Oltenița și în creștere pe sectorul Călărași – Tulcea.

2. Situația meteorologică în intervalul 03.09.2026, ora 09.00 – 04.09.2026, ora 06.00
ÎN ŢARĂ

Valorile termice s-au situat peste cele specifice la începutul lunii septembrie în cea mai mare parte a țării, caracterizând o vreme călduroasă în sud și în sud-vest. Cerul a fost variabil, însă cu perioade în care au fost înnorări accentuate (dezvoltări noroase convective), averse și descărcări electrice local în zona Carpaților Orientali și Meridionali, în Moldova și Muntenia și pe areale restrânse în Dobrogea și Oltenia. Din măsurătorile rețelei meteo și hidro și conform datelor radar în intervale foarte scurte de timp, cantitățile de apă au fost pe suprafețe mici de 15...25 l/mp, iar în Subcarpații Moldovei de 35 l/mp. Izolat au fost căderi de grindină de mici dimensiuni, fiind confirmate pentru județul Bacău, iar din surse externe pentru județul Călărași. Temporar au fost înnorări din orele serii și în regiunile nord-vestice și centrale unde pe arii restrânse au fost averse și descărcări electrice. Vântul a suflat slab și moderat, pe arii restrânse cu intensificări în special în timpul ploilor, cu viteze în general de 40...50 km/h. Temperaturile maxime s-au încadrat între 24 de grade la Joseni și Întorsura Buzăului și 34 de grade la Drobeta-Turnu Severin, iar la ora 6 valorile termice erau cuprinse între 10 grade la Vărădia de Mureș și 22 de grade la Drobeta-Turnu Severin. În orele dimineților izolat a fost ceață în Transilvania și Dobrogea. Observație: de ieri dimineață de la ora 6 au fost în vigoare 8 mesaje de atenționare cod galben pentru fenomene meteorologice periculoase imediate (manifestări de instabilitate atmosferică), 6 emise de către CNPM București (3 pentru Muntenia și 3 pentru sudul Dobrogei) și 2 de către SRPV Bacău.
LA BUCUREŞTI

Vremea s-a menținut călduroasă. Cerul a fost variabil, cu înnorări temporar accentuate în a doua parte a nopții, când au fost averse și descărcări electrice. Vântul a suflat slab până la moderat. Temperatura maximă a fost de 30 de grade la Afumați și 31 de grade la Filaret și Băneasa, iar la ora 6 se înregistrau 17 grade în Băneasa și 18 grade la Afumați și Filaret.
3. Prognoza meteorologică în intervalul 04.09.2026, ora 09.00 – 05.09.2026, ora 09.00
ÎN ŢARĂ

Vremea va fi călduroasă în Câmpia de Vest și în Câmpia Română, iar în restul teritoriului valorile termice se vor situa în general în jurul celor specifice primei decade a lunii septembrie. Cerul va fi variabil, cu înnorări temporar accentuate, averse și descărcări electrice, mai ales după-amiaza și seara, în Carpații Orientali și estul Carpaților Meridionali și pe arii restrânse în Dobrogea, Muntenia, Moldova și Transilvania. Izolat, cu probabilitate mai mare la munte, vor fi cantități de apă de 10...15 l/mp și condiții de grindină. Vântul va sufla slab și moderat, cu intensificări în zona montană (rafale de 60...70 km/h pe creste) și cu viteze mai mici (în general de 40...50 km/h) local în extremitatea de sud-vest și în centru, dar și asociate ploilor (rafale de 50....60 km/h). Temperaturile maxime vor fi de la 23 de grade în estul Transilvaniei, până la 33 de grade în sudul Olteniei, iar cele minime vor fi cuprinse între 10 și 18 grade, mai mici în zonele depresionare până spre 7 grade în depresiunile Carpaților Orientali, dar și mai ridicate în Dealurile de Vest și pe litoral până la 21 de grade.
LA BUCUREŞTI
Vremea va fi mai caldă decât în mod obișnuit în prima decadă a lunii septembrie. Cerul va fi variabil, cu înnorări la începutul intervalului când vor mai fi posibile ploi slabe de scurtă durată (1...2 l/mp) și descărcări electrice. Vântul va sufla slab și moderat. Temperatura maximă va fi de 30...31 de grade și cea minimă de 14...17 grade.
II. CALITATEA APEI

Administrația Națională Apele Române informează despre producerea, în data de 03.09.2026, ora 16.35, unei poluari accidentale a apei cursului Valea Zalau, pe raza municipiului Zalău, județul Sălaj (irizații specifice produselor petroliere). S-au prelevat probe de apă pentru efectuarea analizelor de laborator. Măsuri: montarea de baraje absorbante in aval de zona poluată. Sursa de poluare este in curs de identificare. Vom reveni cu informații suplimentare.

Administrația Națională Apele Române revine cu informații suplimentare referitor la poluarea accidentală a cursului de apă Jiu aval cca. 500 m lungime față de secțiunea aval evacuare  S.E. Turceni, județul Gorj, produsă în data de 19.08.2026, ora 08.26, poluator: S.C.E.OLTENIA S.A. –S.E. Turceni, menționând următoarele:

S-au prelevat probe de apă pentru efectuarea încercărilor de laborator, din secțiunile:

În data de 19.08.2026 a  recoltat  4 probe de apă în secțiunile:

           - Râul Jiu  -zona Balteni  

           - Râul Jiu  - amonte CHE Turceni 

           - Râul Jiu  - priza intrare S.E. Turceni

           - Râul Jiu  - aval evacuare  S.E. Turceni

În data de 20.08.2026 ca  urmare  evenivenimentului de la SE Turceni  a fost verificata unitatea SE Rovinari , situata in amonte  si au fost  recoltate  probe de apă în urmatoarele secțiuni: 

           - Râul Jiu  -acumulare MHC Turceni   

           - Râul Jiu  - pod aval SE Rovinari  

           -Râul Jiu  - aval cca,50 m „ Evacuare generala S.E.Rovinari ” 

           - Râul Jiu  - evacuare generala S.E. Rovinari 

           - Râul Jiu  - priza  Rovinari

În urma analizării rezultatelor obținute  la  probele de apă se constată o ușoară scădere a concentrației de oxigen dizolvat (O2diz) în  sectiunile: Râul Jiu  -  acumulare CHE Turceni si Râul Jiu  - priza intrare S.E. Turceni, ceilalți parametri fizico-chimici încadrându-se în valorile multianuale.
Rezultatele obținute la evacuările S.E. Rovinari și S.E. Turceni  se încadrează în  limitele maxime admise stabilite prin Anexa 3 – NTPA 001 din HG 188/2002, cu modificările și completările ulterioare.

Nivelul scazut din lacul de acumulare , a contribuit la mortalitatea piscicola.
Unitatea a fost sanctionata contraventional  de catre S.I.B.A. –A.B.A. Jiu.

III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate în data de 02.09.02026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot) și SO2 (dioxid de sulf). Media zilnică (50 µg/m3)pentru PM10 (pulberi în suspensie cu diametrul sub 10 microni) a fost depășită la la staţia TL-3 (Iscaccea-Judetul Tulcea – 52,50 µg/m³).Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.
2. În domeniul solului și vegetației


Nu s-au înregistrat evenimente deosebite. 
3.În domeniul supravegherii radioactivităţii mediului
Nu s-au înregistrat evenimente deosebite.

3. În municipiul Bucureşti

Nu s-au înregistrat evenimente deosebite. 

